作者:王千秋
標題:風流子
內容:同雲垂六幕，啼烏靜、風御玉妃寒。漸聲入釣蓑，色侵書幌，似花如絮，結陣成團。倦遊客，一番詩思苦，無算酒腸寬。黃竹調悲，綺衾人馬，豈堪梅蕊，索笑巡簷。一杯知誰勸，空搔首、遠是憶舊青氈。問素娥早晚，光射江干。待醉披鶴氅，高吟冰柱，剡溪何妨，乘興空還。只恐櫓聲咿軋，棲鳥難安。